b'\n_START_ARTICLE_\nAvstralazija\n_START_PARAGRAPH_\nAvstralazija je podregija Oceanije, ki zajema Avstralijo in Novo Zelandijo, po nekaterih delitvah pa tudi Novo Gvinejo. V tradicionalni delitvi Oceanije je ena od \xc5\xa1tirih regij, poleg Melanezije, Mikronezije in Polinezije._NEWLINE_Izraz je skoval Charles de Brosses v Histoire des navigations aux terres australes (1756). V za\xc4\x8detku 20. stoletja so to ime uporabljale zdru\xc5\xbeene \xc5\xa1portne ekipe iz Avstralije in Nove Zelandije na nekaterih mednarodnih tekmovanjih, denimo na Davisovem pokalu v tenisu med letoma 1905 in 1922 ter na poletnih olimpijskih igrah v letih 1908 in 1912.'